EY:n perustamissopimuksen 95 artiklan 5 kohdan mukainen tiedoksianto

yhteisön yhdenmukaistamistoimenpiteestä poikkeavista kansallisista säännöksistä

(Tiedonanto N:o 2002-NOTIF95.5-FR-1)

(2002/C 188/03)

(ETA:n kannalta merkityksellinen teksti)

1. Ranskan tasavalta ilmoitti 19. kesäkuuta Euroopan yhteisön perustamissopimuksen 95 artiklan 5 kohdan mukaisesti komissiolle kansallisista toimenpiteistä, joita suunnitellaan ja jotka poikkeavat EY-merkinnällä varustettuihin NK-tyyppisiin lannoitteisiin sovellettavan direktiivin 76/116/ETY(1) säännöksistä.

2. Perustamissopimuksen 95 artiklan 5 kohdassa määrätään, että jos sen jälkeen kun neuvosto tai komissio on toteuttanut yhdenmukaistamistoimenpiteen, jäsenvaltio lisäksi pitää tarpeellisena ottaa käyttöön uuteen, ympäristönsuojelua tai työympäristön suojelua koskevaan tieteelliseen näyttöön perustuvia kansallisia säännöksiä tai määräyksiä kyseisen jäsenvaltion erityisten ongelmien vuoksi, jotka ovat ilmenneet yhdenmukaistamistoimenpiteen toteuttamisen jälkeen, jäsenvaltio antaa suunnitellut säännökset ja määräykset sekä niiden käyttöönottamisen perusteet tiedoksi komissiolle.

3. Perustamissopimuksen 95 artiklan 6 kohdan mukaan komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksi antamisesta todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

4. Suunniteltujen kansallisten säännösten tarkoituksena on kieltää yhden vuoden ajaksi sellaisten EY-merkinnällä varustettujen NK-tyyppisten lannoitteiden maahantuonti, markkinoille saattaminen ja pito markkinointia tai jakelua varten, jotka sisältävät yli 28 painoprosenttia ammoniumnitraattiperäistä typpeä ja yli 0,02 prosenttia kloridia. Säännöksissä määrätään myös, että henkilöiden, jotka ovat saattaneet kyseiset lannoitteet Ranskan markkinoille, on poistettava ne markkinoilta omalla kustannuksellaan. Kyseiset tuotteet voidaan saattaa uudelleen markkinoille vasta, kun ne on todettu yhdenmukaisiksi sovellettavien määräysten kanssa.

5. Ranskan viranomaisten mukaan edellä mainittujen säännösten käyttöönotto on välttämätöntä, kun otetaan huomioon kyseisten lannoitteiden myrkyllisiä kaasupäästöjä aiheuttava räjähdys- tai itsestäänhajaantumisvaara, mitä tukee direktiivin 76/116/ETY antamisen jälkeinen tieteellinen näyttö ja tilanne Ranskassa, jossa näiden lannoitteiden aiheuttamille riskeille altistuminen on muita jäsenvaltioita yleisempää. Ranskan viranomaiset väittävät myös, että suunnitellut kansalliset säännökset eivät ole keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen eivätkä muodosta estettä sisämarkkinoiden toiminnalle.

6. Mahdolliset huomautukset, jotka toimitetaan komissiolle yli kuukauden kuluttua tämän ilmoituksen julkaisemisesta Euroopan yhteisöjen virallisessa lehdessä, voidaan periaatteessa jättää huomioon ottamatta.

7. Lisätietoja Ranskan tasavallan esittämästä pyynnöstä: Stephane Dutheil-de-la-Rochere Ministère de l'économie, des finances et de l'industrie Direction générale de l'industrie, des technologies de l'information et des postes - Mission pour le développement industriel durable

Télédoc 846

64, allée de Bercy F - 75574 Paris Cedex 12 P. (33-1) 53 44 98 64 F. (33-1) 53 44 96 49 Sähköposti: stephane.dutheil-de-la-rochere@industrie.gouv.fr

Yhteyshenkilö Euroopan komissiossa: Giovanni Indirli Euroopan komissio Yritystoiminnan pääosasto

Yksikkö E3 "kemialliset aineet"

AN88 4/39

B - 1049 Brussel/Bruxelles P. (32-2) 295 12 65 F. (32-2) 295 02 81 Sähköposti: giovanni.indirli@cec.eu.int

(1) EYVL L 24, 30.1.1976, s. 21.